open-index/open-wikipedia-markdown huggingface dataset:
Mobilizacija

**Mobilizacija** – institucijų ir ūkio subjektų veiklos pertvarkymas, taip pat karo prievolininkų šaukimas į privalomąją karo tarnybą, kad būtų pasirengta šalies gynybai ir (ar) vykdyti tarptautinius įsipareigojimus. Mobilizacija skelbiama esant karo pavojui, prasidėjus karui, taip pat prireikus vykdyti tarptautinius įsipareigojimus.

Mobilizacijos metu galima rekvizicija – privačių transporto priemonių (automobilių, laivų ir kt.), taip pat kito turto paėmimas panaudojimui karo reikalams.

## Nuorodos
Vice City

**Vice City** *([[Lietuvių kalba|liet.]] Ydų miestas)* - fiktyvus miestas naudotas Rockstar Games žaidimų serijoje Grand Theft Auto. Miestas yra virtualusis Majamio prototipas. Buvo sukurtos dvi skirtingos miesto versijos nuo serijos pasirodymo 1998 metais:
* *[[Grand Theft Auto (kompiuterinis žaidimas)|Grand Theft Auto]] * versija, pasirodžiusi pirmosios kartos Grand Theft Auto žaidime (1997/1998).
* *[[Grand Theft Auto III]]* versija, pasirodžiusi Grand Theft Auto: Vice City (2002) ir Grand Theft Auto: Vice City Stories (PSP, 2006) žaidimuose.

## Grand Theft Auto

Vice City pirmą kartą buvo pristatytas žaidime Grand Theft Auto. Miesto geografija ir išdėstymas labai priminė Majamį. Žaidimą sudarė didelis uostas, bei dar mažas paplūdimys, kuris su žemynu jungėsi tiltais, taip pat buvo labai panaši Majamio augalija.
Žaidime buvo dublikuojami skirtingi Majamio rajonai, kurie buvo vadinami panašiais į tikrovėje egzistuojančių rajonų pavadinimais.

## Grand Theft Auto: Vice City / Vice City Stories

Antrą kartą Vice City pasirodė žaidimuose Grand Theft Auto: Vice City ir Grand Theft Auto: Vice City Stories. Miestas buvo visiškai nepanašus į savo pirmtaką. Šiame mieste dažnai vyko gaujų susišaudymai, narkotikų importas ir eksportas, žmogžudystės ir bankų apiplėšimai. Žmonės Vice City atsipalaidavę, nes tai kurortas, bet policija griežtesnė negu Liberty City, ji pradėjo gaudyti net už menkiausią nusižengimą. Dar žinoma, kad Vice City koncertavo įžymus Genesis vokalistas ir būgnininkas Phil Collins ir dar susikūrė daug muzikinių grupių. Vice City gyvena daug turtuolių *Starfish* saloje, taip pat yra daug smulkių nusikaltėlių *Little Havana* rajone ir baikerių *Downtown'e*.

## Žemėlapiai
Projekciniai testai

**Projekciniai testai** – psichologijoje naudojama metodika, dažniausiai skirta asmenybės savybėms ištirti, bet ne tiesiogiai, kaip būna tiriant klausimynų ar kitų metodikų pagalba, o perkėlimo metodu, t. y., bandant išprovokuoti žmogaus pasąmoningą elgesį, jam pačiam to nesuvokiant.

Projekcinių testų metodai paremti projekcijos idėja, t. y. priskyrimu kitiems idėjų, minčių, nuomonių, norų, motyvų, ribojančių veiksnių, kurių žmogus nemano esant savais ir nuo kurių nesąmoningai atsiriboja. Teigiama, esą projekciniai metodai leidžia išvysti sąmoningus ir nesąmoningus asmenybės kompleksus, kurie slepiasi už pseudoracionalių samprotavimų.

Lietuvoje plačiai naudojami: Namas, žmogus, medis; Rorsacho rašalo dėmių testas.

## Validumas
Projekciniai testai kritikuojami iš statistinio validumo ir psichometrijos pozicijų. Kaip teigiama, didžiuma projekcinių testų validumą pagrindžiančių tyrimų yra atlikti prastai ar pasenę. Tokių testų šalininkai savo ruožtu tvirtina, kad esama neatitikimo tarp statistinio validumo ir klinikinio validumo.

## Išnašos
Bajorgiris

**Bajorgiris** – miškas Kupiškio rajone, Skapiškio seniūnijoje, Skapgirio masyvo dalis. Prieina prie Bajorų. Anksčiau miškas buvo Mirabelio dvaro valda, tarpukariu priklausė Skapiškio girininkijai.

Plotas – 309 ha. Jaurinio dirvožemio miške auga eglės, beržai, drebulės.

## Išnašos
Floridos departamentas

**Floridos departamentas** () – departamentas centriniame Urugvajuje. Administracinis centras – Florida.

## Geografija
Departamentas išsidėstęs La Platos žemumoje, pereinančioje į aukštumas (*Cuchilla Grande Inferior*), sudarytas iš kristalinių uolienų. Svarbiausios upės – Yi, Santa Lusija, San Chosė. Vidutinė metinė oro temperatūra siekia 16 – 19 °C, metinis kritulių kiekis – virš 1000 mm.

## Ekonomika
Verčiamasi kviečių, kukurūzų, linų, saulėgrąžų, avižų auginimu. Gyvulininkystė (įskaitant pienininkystę). Geležies rūdos, statybinių medžiagų gavyba.

## Didžiausi miestai
* Florida – 32,1 tūkst. (2004 m.)
* Sarandi Grandė – 6,4
* Kasupa – 2,7
* Frai Markosas – 2,5
* Veintesinko de Majas – 1,8
* Veintesinko de Agostas – 1,8

## Šaltiniai
Kaneloneso departamentas

** Kaneloneso departamentas** () – departamentas pietų Urugvajuje, prie La Platos. Administracinis centras – Kanelonesas.

## Geografija
Departamentas išsidėstęs La Platos žemumoje, į šiaurės rytus nuo Montevidėjo.

## Ekonomika
Verčiamasi javų, vynuogių, daržovių, vaisių, aromatinių žolių auginimu. Pienininkystė. La Platos pakrantėje driekiasi turistiniai kurortai.

## Didžiausi miestai
* Siudad de la Kosta – 83,9 tūkst. (2004 m.)
* Las Piedrasas – 69,2
* Baros Blankosas – 50,0
* Pandas – 24,0
* La Pasas – 19,8
* Kanelonesas – 19,6
* Sant Lusija – 16,5
* Progresas – 15,8
* Paso Karaskas – 15,0

## Šaltiniai
Banikiškis

**Banikiškis** – upelis Kupiškio rajone, Šimonių seniūnijoje, Šetekšnos dešinysis intakas.

1,5 km ilgio upelis teka Punkiškio kaimo laukais.

Upėvardis (dar *Banitiškis*) galbūt asmenvardinės kilmės (plg. *Banys*).

## Šaltiniai
Baronai (Kupiškis)

**Baronai** – kaimas Kupiškio rajono savivaldybėje, 4 km į rytus nuo Subačiaus. Per kaimą eina plentas Kupiškis–Panevėžys, rytiniu pakraščiu teka upelis Pilpis, pietiniu pakraščiu eina geležinkelio Šiauliai–Daugpilis linija, prieina Palėvenėlės miškas.

## Istorija

Kaimas pirmą kartą paminėtas 1697 m. Subačiaus bažnyčios metrikų knygoje, o 1984 m. minimas kaip Subačiaus parapijos užsienis, Zyberkų valda, priklausė Subačiaus seniūnijai. Nuo 1843 m. priklausė Subačiaus valstybiniam dvarui. 1861–1915 m. priklausė Ukmergės apskrities Subačiaus valsčiui.

1873 m. per Baronų žemes nutiesta geležinkelio linija Radviliškis–Kalkūnai.

## Gyventojai

## Šaltiniai
Bartašiškis

**Bartašiškis** – kaimas Kupiškio rajono savivaldybėje, 4 km į šiaurės rytus nuo Salamiesčio. Iš rytų prieina Zasinyčių miškas.

## Istorija

Kaimas pirmą kartą paminėtas 1645 m. Biržų kunigaikštystės žemėlapyje kaip *Bartoszuny*. 1717 m., greičiausiai dėl Didžiojo maro, kaime neliko gyventojų. Žemės apaugo mišku, kuris vėliau buvo iškirstas. Teritorijoje ilgai būta Salamiesčio dvarui priklausiusių kaimų ir Spesmėjos palivarko pievos ir ganyklos. 1926 m., naikinant dvarą, dauguma pievų išdalinta aplinkinių kaimų ūkininkams, o dalis atiduota buvusiems dvaro darbininkais. Taip buvo vėl suformuotas kaimas. Iki 1950 m. priklausė Biržų apskrities Vabalninko valsčiui, o iki 1959 m. – Vabalninko rajonui.

Karo metais daug kaimo jaunimo pasitraukė į partizanų gretas. 1946 m. vasario 16 d. pasaloje Bartašiškių kaime žuvo Alfonsas Banionis-Baniulis Bimba, Bronius Masiulis-Puškinas iš Bartašiškių k. ir Bronius Šinkevičius (Sinkevičius) (iš Tuitų k.). Jonas Viksva Daktaras iš Akmenių k. buvo sužeistas į pirštą. Kovo 6 d. Bartašiškių kaime žuvo Vytautas Vaitekūnas-Gandis iš Likalaukių kaimo, Vytautas Vilčinskas-Radistas iš Stuburų kaimo ir Vytautas Mikonis-Pabrinkis iš Buožių kaimo. 1947 m. žuvo Petras Viksva-Direktorius ir Jonas Viksva-Daktaras.

Pokariu priklausė kolūkiui „Vienybė“, vėliau – Bakšėnų kolūkiui.

Dėl melioracijos išsikėlus žmonėms, kaimas visai sumenko.

## Gyventojai

## Šaltiniai
Beštupis

**Baštupis** (arba ***Beštupis***) – viensėdis Kupiškio rajono savivaldybėje, 2 km į šiaurės rytus nuo Skapiškio, Skapgirio miške.

## Istorija

Iki XIX a. apylinkėse buvo Skapiškio domininkonų vienuolyno valdos, o valdžiai konfiskavus vienuolyno žemes, atiteko Skapiškio valstybiniam dvarui. 1861–1919 m. priklausė Zarasų apskrities Skapiškio valsčiui, 1919–1950 m. Rokiškio apskrities Skapiškio valsčiaus Liaučių seniūnijai. 1922 m. išskirstytas į vienkiemius.

## Gyventojai

## Šaltiniai
Bagdoniškiai

**Bagdoniškiai** – kaimas Kupiškio rajono savivaldybėje, 6 km į šiaurę nuo Subačiaus, prie kelio Subačius–Antašava.

## Istorija

Kaimo vietovė minima nuo XVI a., kai priklausė Upytės karališkajam valsčiui. 1554 m. valsčiaus inventoriuje vadinta ***Mažeikiškiais***, o jau XVII a. pradžioje teritorija minima kaip Upytės pavieto bajorų Kirkilo ir Zavišienės žemės. Nuo XVIII a. kartu su senuoju minimas dabartinis pavadinimas. Tuo metu Augusto II ir Augusto III privilegijomis kartu su keliais aplinkiniais kaimais prijungtas prie Ukmergės pavieto Subačiaus seniūnijos.

Sovietmečiu Bagdoniškiai priklausė Lukonių kolūkiui.

## Gyventojai

### Žymūs žmonės

Iš kaimo kilęs partizanų vadas Povilas Samuolis-Juodas Ponas (m. 1947 m. rugsėjo 25 d.), partizanai Povilas Šimkus, Kazys Padleckas.

## Šaltiniai
Ašies posvyris

**Ašies posvyris** – kampas tarp planetos sukimosi ašies ir jo statmens į orbitos plokštumą. Nuo ašies posvyrio priklauso, kokia yra planetos metų laikų kaita. 2000 m. Žemės ašies posvyris buvo lygus 23°26′21,448″; dabar jis po truputį mažėja 0,4″ per metus.
Trylikos metų karas

**Trylikos metų karas** (; ) – karas vykęs 1454-1466 m. tarp Lenkijos ir Vokiečių ordino dėl Rytų Pamario ir Prūsijos žemių.

1454 m. kovo 6 d. Kazimieras Jogailaitis paskelbė ordino žemių prijungimo prie Lenkijos aktą. Karui progą davė 1454 vasario mėn. sukilimas prieš ordiną. Jį parengė priešiška ordinui Prūsų sąjunga.

1454 rugsėjį lenkai pralaimėjo prie Choinicų, o 1462, 1465–1466 laimėjo kelis mūšius. Žemaičiai vadovaujami Žemaitijos Seniūno Jono Kęsgailos 1457 m. atakavo ir buvo užėmę kryžiuočių valdomą Klaipėdą . 

1466 m. spalio 19 d. Torunės taika baigėsi Trylikos metų karas tarp Lenkijos ir Vokiečių ordino. Lenkija prisijungė dalį Prūsijos.

Iš ordino buvo išvaduota Dancigas, Marienburgas, Torūnė, Elbingas, Karaliaučius. Lenkijai atiteko Rytų Pamarys, Kulmo ir Michailovo žemės, Varmės vyskupija. Ordinas tapo Lenkijos vasalu.

Lenkijos ponų taryba nederino veiksmų su LDK. Tik 1463 m. pabaigoje, įsitikinus, jog nesugebės prisijungti visų ordino žemių, paprašė LDK pagalbos, Tačiau LDK į karą nestojo. Manoma, kad taip LDK praleido gerą progą atgauti kryžiuočių užgrobtas vakarų lietuvių ir prūsų žemes.

## Šaltiniai
Bedaliai (Kupiškis)

**Bedaliai** – kaimas Kupiškio rajono savivaldybėje, 2,5 km į šiaurės vakarus nuo Antašavos, 15 km į šiaurės vakarus nuo Kupiškio, 6 km į pietus nuo Vabalninko. Per žemes eina plentas , pietiniu pakraščiu teka Tatula, iš vakarų prieina Kiaulėdžių miškas.

## Istorija

Kaimas susiformavo XVII a., vadintas ***Vidiškiais***, priklausė Upytės pavieto, Vabalninko seniūnijos Mažuknėnų vaitijai ir Vabalninko parapijai, o pirmą kartą paminėtas 1683 m. XIX a. pradžioje atiteko Vabalninko valstybiniam dvarui, o kai šį padalino – Stumbriškio valstybiniam dvarui. 1861–1915 m. priklausė Panevėžio apskrities Stumbriškio valsčiaus Daršiškių seniūnijai, 1919–1954 m. – Biržų apksrities Vabalninko valsčiui, nuo 1950 m. – Kupiškio rajonui.

Po karo priklausė „Žalgirio“ kolūkiui, nuo 1950 m. – Antašavos. Kaimas sunyko vykstant melioracijai.

## Gyventojai

## Šaltiniai
Fotometrija (astronomija)

**Fotometrija** astronomijoje naudojama astronominio objekto elektromagnetinės spinduliuotės srautui arba intensyvumui matuoti. Fotometrijos naudojami metodai priklauso nuo to, koks bangos ilgis tyrinėjamas. Dažniausiai spinduliavimas analizuojamas pasitelkiant teleskopus: užfiksavus (kartais praėjusią pro specialius optinius filtrus) ir įrašius šviesos energiją šviesai jautriu instrumentu. Fotometrija matuoja tik spinduliuotės srautą ir intensyvumą, jei tiriamas dar ir spinduliuotės spektras, tai jau spektrofotometrija.

## Metodai

**Fotometrijos** metodai priklauso nuo tiriamos spinduliuotės bangos ilgio. Dažniausiai šviesa surenkama teleskopu, praleidžiama pro kokį nors specialų filtrą ir siunčiama į šviesai jautrų įtaisą. Filtrų, kuriuos praeina šviesa, rinkinys vadinamas fotometrine sistema.

Anksčiau infraraudonosios srities fotometrija buvo atliekama fotoelektriniais fotometrais - prietaisais, matuojančiais objekto šviesos intensyvumą, nukreipiant iš jo ateinančią šviesą į šviesai jautrią plokštelę. Dabar visam spektrui fotometrus pakeitė CCD, tačiau fotometrai dar naudojami situacijose, kuriose reikia ypatingos laikinės skyros.

## Panaudojimas

Fotometriniai duomenys gali būti naudojami taikant atvirkštinių kvadratų taisyklę (fizikinis dydis atvirkščiai proporcingas atstumo iki to dydžio šaltinio kvadratui) objekto ryškio nustatymui, jei žinomas atstumas iki jo, ir atvirkščiai. Kitos objekto savybės, pvz., temperatūra arba cheminė sudėtis nustatomos spektrofotometriniais metodais.
Paprastai kelių žvaigždžių fotometriniai rezultatai, gauti naudojant du skirtingus filtrus, atvaizduojami spalvos-ryškio diagramoje.
**Fotometrija** taip pat naudojama kintamųjų žvaigždžių, mažųjų planetų, galaktikų branduolių ir supernovų spinduliuotės kitimo tyrimui, egzoplanetų aptikimui stebint jų tranzitus. Rezultatai gali būti naudojami dvinarių sistemų periodų ir jas sudarančių kūnų spindulių, žvaigždės apsisukimo aplink savo ašį periodo arba supernovos galingumo nustatymui.
Torunės taika (reikšmės)

**Torunės taika:**

* Torunės taika (1411) – taikos sutartis, pasirašyta 1411 m. vasario 1 d. tarp Lenkijos-Lietuvos ir Teutonų ordino;
* Torunės taika (1466) – Lenkijos ir Vokiečių ordino 1466 m. spalio 19 d. pasirašyta taika, kuria baigtas Trylikos metų karas.
* Torunės sutartis (1709) – Saksonijos kurfiurstystės ir Rusijos imperijos sąjungos atnaujinimas per Didįjį Šiaurės karą.
Skaliarinis laukas

**Skaliarinis laukas** – funkcija, siejanti kiekvieną n-matės erdvės tašką su skaliariniu dydžiu (paprastai – realiuoju skaičiumi). Formaliai tai užrašoma:

: F\colon \mathbb R^n \to \mathbb R

Dažnai reikalaujama, kad ši funkcija būtų tolydi. Skaliarinio lauko vektorinė charakteristika yra gradientas.

## Šaltiniai
Turkijos herbas

Turkija neturi oficialaus savo valstybės herbo. Vietoj jo valstybės institucijos naudoja šalies emblemą. Jos forma yra ovali, o viduryje vaizduojamas pusmėnulis ir penkiakampė žvaigždė, kurie yra ir Turkijos vėliavoje, pakreipti vertikaliai. Aplink emblemą turkų kalba parašytas valstybės pavadinimas.

1925 m. Turkijos švietimo ministras iniciavo valstybės herbo konkursą, tačiau nugalėtojo pateiktas herbas nebuvo pasirinktas oficialiai ir iki šiol Turkijoje naudojama šalies emblema.
Torunės taika (1466)

**Torunės taika** (1466 m.) – Lenkijos ir Vokiečių ordino 1466 m. spalio 19 d. pasirašyta taika, kuria baigtas Trylikos metų karas (1454-1466 m.).

Lenkijai atiteko Rytų Pamarys, Kulmo ir Michailovo žemės, Varmės vyskupija. Ordinas tapo Lenkijos vasalu.

Vokiečių ordino žemės sumažėjo beveik dvigubai, o sostinė iš Marienburgo perkelta į Karaliaučių.

Dar vadinama Antraja Torunės taika. Pirmoji Torunės taika įvyko 1411 m.
Turkijos provincijos

Turkija dalinama į 81 **provinciją**, turkų kalba vadinamą *iller*. Visos provincijos yra dalinamos į rajonus (), kurių 2007 m. buvo 923. Kai kurie rajonai dar dalinami į valsčius (budžakus). Neoficialiai, statistiniais tikslais provincijos grupuojamos į 7 regionus. Kiekvieną provinciją valdo gubernatorius, kurį paskiria vyriausybė.

Dažniausiai provincijos vadinamos tokiu pačiu pavadinimu, kaip ir jų administracinis centras, dar vadinamas centriniu rajonu. Išimtys yra šios provincijos: Hatai (centras Antakija), Kočaeli (Izmitas) ir Sakarija (Adapazari).

## Provincijų sąrašas

Pastabos:
* Gyventojų kiekis pagal 2000 m. duomenis.
* Po Zongludako provincijos rašomos ne pagal abėcėlę, o pagal numerį. (Šios naujos provincijos sukurtos ir pavadintos vyriausybės)
* aggl. = aglomeracija

 


## Šaltiniai

## Nuorodos
* Turkey: Administrative Division (Citypopulation.de)
* Provinces of Turkey (Statoids.com)
Fotometrija

**Fotometrija** gali reikšti:
* Fotometrija (optika) – šviesos matavimo mokslas, atsižvelgiantis į tai, kaip į šviesą reaguoja žmogaus akis;
* Fotometrija (astronomija) – astronominio objekto elektromagnetinės spinduliuotės srauto ir/ar intensyvumo matavimas.
Styga (muzika)

**Styga** – tampri įtempta vienodo tankio gija. Pajudinta ima virpėti. Stygos sutvirtintais galais skersinių savųjų virpesių dažnis priklauso nuo stygos ilgio (*l*), jos medžiagos tankio (*q*), įtempimo (*T*), skerspjūvio ploto (*S*).

Dažnis lemia sukeliamo garso aukštį. Garso aukštumas priklauso nuo stygos įtempimo.

Garso tembras priklauso nuo stygos virpinimo būdo (pvz., muzikos instrumentų stygos virpinamos pirštais, stryku, plektru ar plaktuku) ir vietos.

Anksčiau stygos gamintos iš ašutų, augalų plaušų. Šiuolaikinės - iš metalo, sintetinių medžiagų. Žemus tonus skleidžia stygos iš plonos gijos, apviniotos vienu ar keliais minkštos vielos sluoksniais.

Stygų turi muzikos instrumentai, elektroakustiniai prietaisai.
Styga (reikšmės)

**Styga** gali būti:
* Styga – tampri įtempta gija;
* Styga – tiesės atkarpa, jungianti du apskritimo taškus;
* Styga – stygų teorijos objektas.
Kodoris

**Kodoris** ( = *Kodori*, ) – antra pagal dydį Abchazijos upė. Dalis upės eina siena tarp Gruzijos ir *[[de facto]]* nepriklausomos Abchazijos.

Ištakos – Kaukazo kalnagūbrio pietinėje dalyje iš trijų upelių (Saken, Klič ir Adzagara) ties Nacharo perėja. Ties Suchumio miestu staigiai pasuka į pietvakarius ir trijų atšakų delta įteka į Juodąją jūrą 20 km į pietryčius nuo Suchumio miesto. Kalnuotoje vietovėje upė srauni.
Inguris

**Inguris** ( = *Enguri*, ) – upė vakarų Gruzijoje ir Abchazijoje. Prasideda Pagrindinio Kaukazo kalnagūbrio pietiniame šlaite. Aukštupys teka Svanetijos įduba, vidurupis – giliu tarpekliu tarp Kodorio ir Megrelijos kalnagūbrių, žemupys – Kolchidės žemuma. Žemupyje sudaro sieną tarp Gruzijos ir *[[de facto]]* nepriklausomos Abchazijos. Įteka į Juodąją jūrą ties Anaklija.

Minta ledynų tirpsmo vandeniu ir krituliais. Vanduo naudojamas drėkinimui, plukdoma mediena. 1980 m. ant upės pastatyta viena aukščiausių pasaulyje arkinė užtvanka – Ingurio HE (272,5 m).

Didesnės gyvenvietės prie Ingurio: Mestija, Džvaris.

## Šaltiniai
Bengalai

**Bengalai** (sav. বাঙালি baŋgali) – daugiausia Bengalijoje, Indijos subkontinente, gyvenanti tauta, turinti keturių tūkstantmečių istoriją. Jie kalba bengalų kalba (বাংলা *Bangla*), priklausančia rytinei indoarijų kalbų grupės šakai.  Tačiau jie yra heterogeniški žmonės, nes arijai maišėsi su kaimynais, tad jiems giminingi dravidai ir kitos Rytų Indijos tautų grupės. Tai trečia pagal dydį tauta po hanų, kinų ir arabų. Bengalai gyvena Bangladeše, kur sudaro daugumą gyventojų. Daug bengalų yra šiose Indijos provincijose: Asamo, Orisos, Džarkando, Vakarų Bengalijoje, Tripuroje. Daug bengalų gyvena Singapūre, Kuveite, Malaizijoje, Saudo Arabijoje, Jungtinėje Karalystėje, Kanadoje, JAE, JAV.

## Taip pat skaitykite
* Bengalijos istorija

## Išnašos
Muzikos instrumentas

**Muzikos instrumentas** – daiktas, sukurtas ar modifikuotas muzikai atlikti.

Nors muzikos instrumentu gali tapti bet kas, kuo galima išgauti garsą, paprastai šis terminas vartojamas įvardyti tik tiems daiktams, kurie yra pagaminti su specialiu tikslu muzikuoti.

## Istorija

Šumerų mieste Ure XX a. 3 deš. buvo iškasta senovinių muzikos instrumentų: devynios lyros, dvi arfos, sidabrinė fleita, sistrų ir cimbolų. Manoma, kad šie instrumentai buvo pagaminti 2600–2500 m. pr. m. e.

Nipūre rastoje dantiraščio lentelėje minimi lyros stygų pavadinimai. Tai yra ankstyviausias žinomas notacijos pavyzdys.

## Klasifikavimas

Skirtingos muzikos instrumentų klasifikavimo sistemos atsižvelgia į instrumentų konstrukciją, garso išgavimo būdą, instrumento diapazoną, vietą orkestre ar kitame ansamblyje.

1888 m. Victor-Charles Mahillono sistema skirstė instrumentus į keturias grupes: styginius, pučiamuosius, perkusiją ir būgnus.

1914 m. Erichas von Hornbostelis ir Curtas Sachsas patobulino šią sistemą. Ši sistema, vadinama Hornbostelio-Zachso sistema, plačiai naudojama iki šiol. Pirmajame sistemos variante instrumentai buvo suskirstyti į keturias grupes:
* *Chordofonus*: garsas išgaunamas vibruojant stygas (fortepijonas, violončelė). Savo ruožtu dalijami į *kanklinius*, *klavišinius chordofonus*, *lyras*, *arfas*, *liutnes* ir *strykinius chordofonus*.
* *Aerofonus*: garsas išgaunamas vibruojant oro stulpus (vargonai, obojus). Skirstomi į *laisvuosius aerofonus*, *fleitas*, *vargonus*, *nendrines dūdeles* ir *lūpomis vibruojamus aerofonus*.
* *Idiofonus*: garsas išgaunamas virpant pačiam instrumentui (ksilofonas, įvairūs barškučiai). Skirstomi į *smūginius*, *perkusiją*, *purtomuosius*, *braižomuosius*, *dvidalius* ir *skambinamuosius*.
* *Membranofonus*: garsas atsiranda vibruojant membranai (būgnai). Skirstomi į *paprastus būgnus*, *vamzdinius būgnus*, *trinamuosius*, *litaurus* ir *mirlitonus*.

Vėliau buvo pridėta penkta kategorija – *elektrofonai*, kurių garsas išgaunamas elektronika.
Rionis

**Rionis** (, *Rioni*) – upė vakarų Gruzijoje. Išteka Kaukaze, teka į vakarus. Įteka į Juodąją jūrą. Naudojama drėkinimui, hidroenergijos gamybai, laivuojama iki Samtredijos. Upės aukštupiu eina Osetinų karinis kelias.

Svarbiausi intakai: Kvirila (kairysis), Cchenisckalis (dešinysis). Didžiausi miestai – Kutaisis, Potis.

Graikai upę vadino *Fazis* (), pirmą kartą paminėta Hesiodo Teogonijoje(l.340). Vėliau Apolonijus iš Rodo (Argonautika 2.12.61), Vergilijus (Georgikos 4.367) ir Elijus Aristidas (*Ad Romam* 82) minėjo upę kaip ryčiausius laivuojamus vandenis. Platono Fedone Sokratas nurodė *Fazį* kaip rytinę Oikumenos ribą.

Iš upės vardo kilo Fazanų pavadinimas.
P-38

Pavadinimas **P-38** gali reikšti:

* P-38 Lightning – Antrojo pasaulinio karo laikų sunkusis naikintuvas (JAV);
* Walther P38 – Antrojo pasaulinio karo laikų Vokietijos pistoletas;
* p38 MAP kinazė – fermentų klasė;
* Range Rover P38 – automobilis.


Image:Glacier Girl.JPG|P-38 Lightning
Image:Lockheed P-38 Lightning USAF.JPG|P-38 Lightning
Image:P-38 cover.JPG|Walther P38
Image:Range Rover - P38.JPG|Range Rover P38.JPG
Tolimųjų Rytų mažoji rasė

**Tolimųjų Rytų mažoji rasė** () – viena iš dviejų Ramiojo vandenyno mongolidų antropologinių mažųjų rasių. Kiti pavadinimai – *Tolimųjų Rytų antropologinis tipas*.

## Arealas
Šio tipo žmonės gyvena į rytus nuo Tibeto, piečiau Chingano kalnagūbrio, sudaro didelę dalį Kinijos, Korėjos, Japonijos gyventojų.

## Požymiai
Šio mažosios rasės atstovams būdinga:
* oda&nbsp;– tamsi
* akys&nbsp;– tamsios
** epikantą turi nuo 70 iki 95 % atstovų
* plaukai:
** labai tamsūs,
** tiesūs, kieti
* tretinis kūno plaukuotumas&nbsp;– silpnas
* galva –
** veidas siauras, vidutinio pločio, aukštas, plokščias. Smegeninė kaukolės dalis aukšta, o horizontalaus skerspjūvio plotas mažas.
** nosis gana ilga, tiesia nugarėle, silpnai ar vidutiniškai atsikišusi.
* ūgis mažesnis nei vidutinis ar vidutinis

## Nuorodos
* Хрисанфова Е.Н., Перевозчиков И.В. (1991) Антропология. Изд-во Московского университета. 320 с.
* § 4. ГЕОГРАФИЧЕСКАЯ ЛОКАЛИЗАЦИЯ И КРАТКОЕ ОПИСАНИЕ ОСНОВНЫХ АНТРОПОЛОГИЧЕСКИХ ТИПОВ (iš Хрисанфова Е.Н., Перевозчиков И.В. Антропология. Учебник. 2-е изд. – М.: Изд-во МГУ, 1999. – 400 с.)
* Морфологические варианты ''Homo sapiens''  (nuotraukos)
* Морфологические варианты ''Homo sapiens''. Монголоиды. Дальневосточная малая раса. Япония и др.  (nuotraukos)
* Морфологические варианты ''Homo sapiens''. Монголоиды. Дальневосточная малая раса. Китай  (nuotraukos)
Reflektorius

**Reflektorius** – teleskopo įgaubtas veidrodis, kuris surenka objekto šviesą ir nukreipia į židinį, kur susidaro atvaizdas. Veidrodžio paviršius yra įgaubto paraboloido formos.

Kadangi veidrodis vienodai atspindi visų spalvų spindulius, reflektoriaus objektyvas chromatinės aberacijos neturi: ji truputi pasireiškia nebent okuliare. Šiuolaikiniai veidrodžiai gaminami iš specialaus stiklo ir dengiami plonu, šviesą gerai atspindinčios medžiagos – aliuminio ar sidabro sluoksniu.

Visi didžiausi pasaulio teleskopai yra reflektoriai. JAV, Havajuose yra du 10 m skersmens Keko reflektoriai Mauna Kea observatorijoje. Kiekviena iš jų sudaro 36 šešiakampių veidrodžių mozaika. Didžiausias teleskopas su vientisu veidrodžiu yra 8,3 m skersmens reflektorius „Subaru“ Mauna Kea observatorijoje. Jis priklauso Japonijai.

## Istorija
Pirmąjį veikiantį reflektorių 1671 m. pagamino Izaokas Niutonas.
Okuliaras

**Okuliaras** – teleskopo arba mikroskopo lęšis, pro kurį yra stebimas objekto vaizdas. Okuliaro lęšis sudaro paprasčiausią mikroskopą (didinamajį stiklą). Okuliaras laužia iš objekto sklindančius šviesos spindulius, kad jie krenta į akį didesniu kampu nei sklisdami iš objekto. Taip gaunamas didesnis objekto vaizdas.
Sinhalai

**Sinhalai** – didžiausia Šri Lankos etninė grupė kalbanti indoeuropiečių kalbų šeimai priklausančia sinhalų kalba. Sinhalai sudaro 75 % Šri Lankos gyventojų ir gyvena daugiausia pietvakarinėje ir centrinėje šalies dalyje.

## Religija

Dauguma sinhalų (93 %) yra Teravados budizmo, kuris yra stipriai paveiktas hinduizmo, pasekėjai. Hinduizmo įtaka pasireiškia ne dėl artumo su Indija, bet dėl to, kad iš Šiaurės Indijos atvykę sinhalai iki budizmo įvedimo III a. pr. m. e. buvo hinduistais. Be to, Šri Lankoje yra didelė musulmonų bendruomenė, kuri kilusi iš arabų pirklių bendruomenės.

## Kilmė

Pagal legendą sinhalai atsikraustė į Šri Lanką vadovaujami Kalingos (dabar Orisos provincija šiaurės rytų Indijoje) princo Vidžajos. O apie 247 m. pr. m. e. Ašokos sūnus Mahinda Šri Lankoje įdiegė budizmą. Pasaulyje yra apie 15 mln. sinhalų, dauguma gyvena Šri Lankoje, apie 400 000 užsienyje, daugiausiai pietryčių Azijoje, Artimuosiuose Rytuose ir Didžiojoje Britanijoje.

## Etimologija

Sinhalai taip pat vadinami „helais“ ar „sinhelais“. *Sinha* reiškia liūtą, o *hela* – „pirmykštis“. Žodis *Sinhala* reiškia „liūto žmonės“ ir yra susijęs su mitu, aiškinančiu sinhalų protėvio, princo Vidžajos, kilmę. Paskutinė karalių dinastija saloje vadinosi sinhais ir iš čia kilo žodis *sinha*.

## Geografinis pasiskirstymas

Dauguma sinhalų gyvena Šri Lankoje (daugiausia pietinėje ir vakarinėje dalyje), bet yra didelės bendruomenės Pietryčių Azijoje ir Vidurio Rytuose, kur jie įdarbinami kaip darbininkai-imigrantai. Mažos bendruomenės taip pat yra Europoje (Didžioji Britanija ir Italija) ir Šiaurės Amerikoje (ypač Kanadoje).

## Kalba

Sinhalų kalba, vadinama „Helabasa“, turi dvi formas: rašytinę ir žodinę. Rašytinė naudoja daugybę sanskrito žodžių, o žodinės kalbos formos yra unikalios. Dauguma senųjų sinhalų tekstų, tokių kaip *Hela Atuwa*, buvo sunaikinti, išvertus į pali. Kiti svarbūs sinhalų tekstai yra *Amar Wathura*, *Kavu Silumina*, *Jathaka Potha* ir *Sala Liheeniya*.

## Šiuolaikiniai sinhalai

Sinhalai save identifikuoja pagal sinhalų kalbą, paveldimumą (tačiau jie fiziškai nesiskiria nuo kaimyninių tautų) ir budizmą. Tuo jie skiriasi nuo Šri Lankos tautinės mažumos – tamilų. Pastaraisiais metais sinhalai pradėjo dominuoti politiniame ir ekonominiame salos gyvenime.

Dėl geros sveikatos priežiūros gyvenimo trukmė pasiekė 72 metus. Moterų emancipacija sukėlė daugybę socialinių pokyčių ir lyčių lygybę – tarp svarbių politikių buvo buvusi premjerė Sirimavo Bandaranaike ir prezidentė Chandrika Kumaratunga. Sinhalai turi stabilų gimstamumą, o jų gyventojų prieaugis, lyginant su Indija ir kitomis pietų Azijos šalimis, yra gan mažas.

## Taip pat skaitykite

* Šri Lankos istorija

## Išnašos
Didinamasis stiklas

**Didinamasis stiklas** arba lęšis – skaidrus kūnas su dviem kreivaisiais šviesos spindulius laužiančiais paviršiais. Iškilojo lęšio paviršius yra gaubtas į išorę. Šio tipo lęšis veikia kaip glaudžiamasis lęšis, nes surenka per jį perėjusius šviesos spindulius.

Didinamasis stiklas sukuria padidintą virtualų atvaizdą už lęšio. Atstumas tarp lęšio ir objekto turi būti trumpesnis už židinio nuotolį. Kitu atveju sukuriamas sumažintas ir apverstas atvaizdas. Tai gali būti panaudota vaizdų projektavimui ant paviršiaus.
Aberacija (optika)

**Aberacija** – lęšio ar veidrodžio sukuriamas iškreiptas objekto atvaizdas. Prastos kokybės lęšis ar veidrodis sukuria nelabai ryškų atvaizdą, nes ne visus šviesos spindulius suglaudžia į vieną tašką.
Šviesos aberacija

**Šviesos aberacija** – regimasis šviesulio, pvz., žvaigždės, poslinkis dangaus sferoje dėl baigtinio šviesos greičio ir stebėtojo judėjimo kartu su Žeme aplink Saulę. Dėl aberacijos šviesulio padėtis dangaus sferoje atrodo truputį pasislinkusi Žemės judėjimo kryptimi.

Kampinis šviesulio poslinkis α yra skaičiuojamas pagal tokią formulę: tg α = v/c, v – Žemės orbitinis greitis, c – šviesos greitis. Stebint iš Žemės, atrodo, kad žvaigždė dangaus sferoje slenka elipse, kurios didysis pusašis yra lygus 20,496″ kampui. Ties ekliptikos poliumi elipsė tampa apskritimu, o ekliptikos plokštumoje tampa tiesės atkarpa. Ši aprašyta aberacija kartais dar yra vadinama *metinė aberacija*, norint atskirti ją nuo daug mažesnės *[[Para|parinės]] aberacijos*, kurią sukelia Žemės sukimasis apie ašį.

Dž. Bradlis iš (Didžiosios Britanijos) 1728 m. atrado metinę aberaciją.
Pilkoji indinė mangusta

**Pilkoji indinė mangusta** (*Herpestes edwardsii*) - mangustinių (*Herpestidae*) šeimos gyvūnas.

## Fizinės savybės

Kūno ilgis 43 cm, uodegos ilgis 39 cm, svoris iki 1,5 kg. Pilkosios indinės mangustos kailis pilkas, išmargintas brūkšneliais, uodega ilga ir puri. Bėgdama ji laiko uodegą ištiestą atgal. Susitikęs priešą, pvz., kobrą gyvūnas pakelia uodegą aukštyn, kad atrodytų kuo grėsmingiau, ir drąsiai stoja į kovą. Tokia dvikova dažniausiai baigiasi mangustos pergale. Gyvena pavieniui, medžioja dieną. Gyvenimo trukmė: iki 10 metų.

## Gyvenimo būdas

Pilkosios indinės mangustos labai vikrūs, guvūs ir sumanūs gyvūnai. Jie dažniausiai juda greitai šuoliuodami. Didžiąją gyvenimo dalį praleidžia ant žemės, tačiau sugeba puikiai kaip beždžionės laipioti pastatų sienomis ir medžių šakomis. Medžiuose jos ieško paukščių kiaušinių arba persekioja sprunkančią auką. Mangustos sugeba vaikščioti atbulos, susiriesti į kamuoliuką, stovėti ant užpakalinių letenų ir pašokti aukštai į viršų. Šios plėšrūnės veiklios šviesiuoju paros metu. Naktį dažniausiai miega urve, kurį pačios išsikasa.

## Maistas

Mangustos maistas – smulkūs žinduoliai, paukščiai, driežai, vabzdžiai ir gyvatės. Pilkoji indinė mangusta niekada nepraleidžia progos susirungti su kobra ir visada puola pirma. Mangustos – vikrios ir ištvermingos medžiotojos. Jos netūno pasislėpusios ir netyko aukos, o pačios ieško grobio, pasikliaudamos puikia rega ir klausa. Vos tik pastebėjusi auką, mangusta nieko nelaukia ir puola. Didžiausią mangustų maisto dalį sudaro žiurkės, pelės ir kiti smulkūs žinduoliai. Be to, plėšrūnės minta vabzdžiais, skorpionais ir paukščių kiaušiniais. Ieškodamos maisto, jos kapsto žemę, knisasi nukritusiuose lapuose, varto šakas ir nedidelius akmenis. Jeigu auka bando pasprukti, mangusta puola ją persekioti. Sučiupusi gyvūnėlį, perkanda jam gerklę ir iš karto suėda.
Urugvajaus lietuvių bendruomenė

**[[Urugvajus|Urugvajuje]]** gyvena apie 10 tūkst. lietuvių ir lietuvių kilmės asmenų. Tai viena gausiausių lietuvių bendruomenių Lotynų Amerikoje, nusileidžianti tik Brazilijos ir Argentinos tautiečių organizacijoms.

## Istorija
Nėra tiksliai žinoma, kada pirmieji lietuviai atvyko į Urugvajų, tačiau pagrindinė emigracija prasidėjo 1928 m. Vien iki 1935 m. atvyko apie 10 tūkstančių emigrantų, turinčių lietuviškus pasus. Daugelis atvykusiųjų buvo jauni, todėl reikėjo rūpintis savo vaikų švietimu, susitikti ir bendrauti su tautiečiais, nes prastas ispanų kalbos mokėjimas stabdė lietuvių integraciją į vietinę visuomenę.

Jau 1932 m. įsteigta Jono Basanavičiaus vardo lietuviška mokykla, iš dalies išlaikoma Lietuvos valdžios; joje dirbo ne vienas mokytojas, specialiai atvykęs iš Lietuvos. Steigėsi daugybė lietuviškų organizacijų, jos savo susirinkimams naudojo mokyklos patalpas. Veikė Montevidėjo Fatimos Nekalčiausios Mergelės Marijos Širdies bažnyčia.

Antrasis Pietų Amerikos Lietuvių kongresas 1963 m. vasario 21–26 d. surengtas Urugvajuje. Jame dalyvavo apie 230 svečių iš Argentinos ir Brazilijos. Lietuvių meninės saviveiklos kolektyvai Urugvajuje savo veiklą pradėjo 1952 m., suorganizavus „Vyčių” tautinių šokių kolektyvą.

1931 m. pradėtas leisti dvisavaitinis laikraštis „Naujoji banga”. Ilgiausiai iš visų Urugvajaus lietuvių leidinių išsilaikė komunistų leidžiamas dvisavaitinis laikraštis „Darbas”, leistas nuo 1935 iki 1975 m.

2007 m. Montevidėjuje liko tik viena organizacija – Urugvajaus Lietuvių kultūros draugija, kitaip dar vadinama „club lituano“. Draugijoje veikia vaikų šokių grupė „Rintukai” ir jaunimo šokių grupė „Ąžuolynas”, sekmadieninė mokyklėlė „Gabija“, kurioje mokėsi 26 vaikai, lietuvių kalbos kursus.

## Reikšmingi asmenys
* Zoma Baitler, dailininkas
* Victorio Cieslinskas, krepšininkas (1952 m. vasaros olimpinių žaidynių bronzinio medalio laimėtojas)
* Vladas Doukšas, futbolininkas
* Eduardo Gudynas, mokslininkas
* José Gurvich, dailininkas
* Leonel Pilipauskas, futbolininkas
* Alfredo Stanevičius, kultūros ir visuomenės veikėjas

## Taip pat skaitykite
* *[[Vilja del Seras|Cerro]]*

## Šaltiniai
Čoruchas

**Čoruchas** arba **Čorochas** (; ) – upė Turkijos (412 km) ir Gruzijos (26 km) teritorijose. Įteka į Juodąją jūrą prie Batumio. Upė naudojama drėkinimui, hidroenergijos gamybai. Upės baseine daug endeminių augalų ir retų gyvūnų rūšių.

Didžiausi intakai – Adžarisckalis, Mačachela.

Didžiausi miestai prie Čorucho – Artvinas, Baiburtas.

## Išnašos
Chromatinė aberacija

**Chromatinė aberacija** – lęšio ar lęšių rinkinio – objektyvo židinio ilgio priklausomybė nuo šviesos bangos ilgio.

Chromatinė aberacija atsiranda dėl to, kad stiklo lūžio rodiklis vis didėja trumpėjant spindulių bangos ilgiui. Dėl šios priežąsties violetinių spindulių židinys yra arčiau lęšio, negu raudonųjų spindulių. Visi refraktoriai turi vieną bendrą trūkumą: jie sukuria netikromis spalvomis nuspalvintą vaizdą. Tai lemia šviesos prigimtis. Siekiant išvengti chromatinės aberacijos yra naudojami achromatiniai objektyvai. Veidrodinės optikos reflektoriniai veidrodžiai šių trūkumų neturi.
Ivanas Trutnevas

**Ivanas Trutnevas** (; 1827 m. Lichvinas, Kalugos gubernija, Rusijos imperija – 1912 m. vasario 12 d. Vilnius, Vilniaus gubernija, Rusijos imperija) – rusų dailininkas, akademikas, ilgametis Vilniaus piešimo mokyklos vadovas.

## Biografija
Ivanas Trutnevas gimė 1827 m. Lichvino miestelyje, Kalugos gubernijoje, Rusijos imperijoje, pagal kitus šaltinius Peremyšlyje, dab. Lenkijoje.

Nuo 1845 m. dailės mokėsi grafo Stroganovo dailės mokykloje Maskvoje, kurią baigęs 1849 m. gavo dailės mokytojo atestatą. 1851–1858 m. tęsė dailės studijas Peterburgo Dailės akademijoje, batalinės tapybos studijoje pas prof. B. Viljavaldą. Už darbus karine ir buitine tematika apdovanotas apdovanotas sidabro ir didžiuoju aukso medaliais, jo paveikslą „Žaidimas slėpynėmis“ įsigijo ir caras Nikolajus I.

1866 m. mokė dailės Vitebske, ir tais pačiais metais susilaukė I. Kornilovo kvietimo įkurti Vilniuje piešimo mokyklą, kuriai vadovavo keletą dešimtmečių. Nuolatos dalyvavo parodose ir 1868 m. Sankt Peterburgo dailės akademija jam suteikė akademiko vardą.

Trutnevas buvo vienas Vilniaus dailės būrelio, įkurto 1901 m. iniciatorių, dalyvavo labdaringose, švietėjiškose, mokslinėse draugijose, gavo tikrojo valstybės patarėjo titulą. Mirė 1912 m. vasario 5 d. eidamas 85 metus. Palaidotas Šv. Eufrosinijos kapinėse Vilniuje.

## Kūryba
Vilniuje tapė žanrinius darbus, peizažus, portretus. Peizažuose vyrauja realistiniai Vilniaus ir kitų vietovių architektūriniai motyvai. Tabybai būdingas akademinis realizmas. Sukūrė ikonokastą Vilniaus Skaisčiausiosios Dievo motinos Soborui, ikonas Šv. Nikolajaus cerkvei, Šv. Dvasios cerkvei.

## Galerija


Troki. Трокі (I. Trutnev, 1870).jpg|Trakų pilis
Ivan Trutnev - Vilnius panorama.jpg|thumb|Vilniaus panorama nuo Bekešo kalno. 1865. Chromolitografija. Iš P.Batiuškovo albumo.
Ivan Trutnev - Cross procession.jpg|thumb|Religinė procesija, 1858 m. (Baltarusijos nacionalinis dailės muziejus)
Vilnia, Vialla-Zamkavaja hara. Вільня, Вяльля-Замкавая гара (I. Trutnev, 1870).jpg|thumb|Vilnius, Pilies kalnas, 1870 m. (Lietuvos nacionalinis dailės muziejus)
Vilnia, Vialikaja, Piatnickaja. Вільня, Вялікая, Пятніцкая (I. Trutnev, 1864).jpg|thumb|Vilnius, Savičiaus gatvė apie 1864 m.
Ivan Trutnev - Nikolayevskaya church.jpg|thumb|200px|Šv. Nikolajaus cerkvė Vilniuje. Litografija, 1864 m.



## Nuorodos

## Literatūra
* *А. И. Миловидов*. Академик-художник Иван Петрович Трутнев. Юбилейное издание по поводу 50-летия художественной деятельности И. П. Трутнева, насадителя русского искусства в Северо-Западном крае. С портретом художника и снимками с его картин. Вильна: Русский почин, 1908.
* *St. Budrys*, V. Budrienė. Piešimo mokykla Vilniuje 1866–1915 metais // Iš lietuvių kultūros istorijos. Т. II, Vilnius: 1959. P. 333–337.
* *Jolanta Širkaitė.* Nepažįstamas Trutnevas // Krantai. 1995. Nr. 70–72. P. 16–23.
* *Йоланта Ширкайте.* О художнике Иване Трутневе // Вильнюс. 1997. № 4–5 (155–156), с. 156–168.
* Vilniaus meno mokykla ir jos tradicijos. Vilnius 1996., Jolanta Širkaitė. Nepažįstamasis Trutnevas.//Krantai nr. 70-72, p 16-23
*  Rusų dailininkai Lietuvoje. Ivanas Trutnevas
* Трутнев Иван Петрович
Elektroninis mikroskopas

**Elektroninis mikroskopas** – galingas mikroskopas, vietoj šviesos naudojantis elektronų pluoštą.
Elektroniniame peršvietimo mikroskope atvaizdą sukuria magnetinis arba elektrinis laukas, fokusuodamas fluorescenciniame ekrane elektronų pluoštą, kuris praeina pro mėginį.

Elektroninis mikroskopas buvo išrastas, kad būtų galima apeiti apribojimus, kuriuos sukelia optinis mikroskopas (didžiausias didinimas yra 500x arba 1000x, o didžiausia rezoliucija – 0,2 mm). Šiuo metu geriausia elektroninio mikroskopo rezoliucija yra apie 5 × 10-10 m.

## Istorija

1931 m. Vokietijos fizikas Ernst Ruska ir elektros inžinierius Max Knoll sukonstravo elektroninio mikroskopo prototipą. Tačiau šis prototipas buvo paprastas ir netiko praktiniam naudojimui, tiriamus objektus didino iki keturių šimtų kartų.

## Tipai

Išskiriami du elektroninės mikroskopijos tipai:
* Transmisinė elektroninė mikroskopija
* Skenuojanti elektroninė mikroskopija

## Taikymas

### Biologija

* Toksikologija
* Struktūrinė biologija
* 3D audinių vaizdinimas
* Virologija

### Pramonė

* Dalelių aptikimas ir apibūdinimas
* Aukštos rezoliucijos vaizdinimas

## Šaltiniai
Kaleidoskopas

**Kaleidoskopas** – prietaisas su veidrodžiais, kuris sudaro kintančius raštus. Kaleidoskopas sukuria spalvingą trikampių ratu išsidėliojusių atvaizdų raštą. Kiekvienas veidrodis sukuria menamąjį objektų atvaizdą, taip pat atvaizdų kitame veidrodyje atvaizdą.
Seihanas (upė)

**Seihanas** () – upė Turkijos pietuose. Susidaro 80 km į šiaurę nuo Adanos susiliejus iš Tauro kalnų ištekančioms *Zamanti* ir *Göksu* upėms. Žemupyje teka derlinga Čukurovos žemuma, įsilieja į Viduržemio jūrą, suformuoja deltą.

Didžiausi intakai: Zamanti, Gioksu.

Didžiausias miestas – Adana (50 km nuo žiočių). Aukščiau Adanos patvenkta, naudojama drėkinimui ir hidroenergijos gamybai. Adanoje upę kerta vienas seniausių pasaulyje akmeninis tiltas.
Židinio nuotolis

**Židinio nuotolis** – optinės sistemos dydis, nurodantis, kaip stipriai sistema surenka ar išsklaido šviesą. Tai atstumas nuo lęšio ar veidrodžio centro iki jų židinio. Išgaubto lęšio ar įgaubto veidrodžio atveju židinio nuotolis yra teigiamas dydis ir parodo, kurioje vietoje lygiagrečių šviesos spindulių pluoštas sufokusuojamas į vieną tašką. Įgaubto lęšio ar išgaubto veidrodžio atveju židinio nuotolis yra neigiamas dydis ir parodo, kurioje vietoje tariamas šviesos taškas pradedamas sklaidyti.

## Fotografija

Fotoaparato lęšio židinio nuotolis yra matuojamas milimetrais. Nuo jo priklauso lęšio sukuriamas atvaizdo dydis. Kuo yra didesnis židinio nuotolis, tuo yra didesnis sukuriamas atvaizdas.
Modemas

**Modemas** arba **vertiklis** – išorinis įtaisas skaitmeninės informacijos duomenims iš kompiuterio perduoti kitam kompiuteriui analoginio, dažniausiai telefono, ryšio kanalais. Jis taip pat atlieka ir atvirkščią funkciją: demoduliuoja nešlio signalą, kad iškoduotų perduotą informaciją. Paprastai kalbant, tai įrenginys, keičiantis analoginius signalus į skaitmeninius ir atvirkščiai.

Pavyzdžiui, vienas iš dažniausiai sutinkamų pritaikymo sričių: naudojimasis internetu per analoginio telefono linijas. Modemas verčia skaitmeninius kompiuterio signalus į analoginius telefono signalus ir atvirkščiai. Taip pat naudojami kabeliniai modemai, jungiantys kompiuterį prie tinklo per kabelinės televizijos kabelį.

## Modemų tipai

Yra išskiriami tokie modemų tipai:
* Dial up modemai
* ISDN modemai
* DSL modemai
* Kabeliniai modemai
* Radijo modemai

## Šaltiniai
Ješil Irmakas

**Ješil Irmakas** (, „Žalioji upė“; , *Iris*) – upė šiaurės Turkijoje. Įsilieja į Juodają jūrą į rytus nuo Samsuno. Naudojama drėkinimui, hidroenergijos gamybai. Didžiausi miestai prie upės – Amasija, Tokatas.
Brėškinas

**Brėškinas**, **Brėškena** – upelis Kupiškio rajone, Žvikės dešinysis intakas. 2,4 m ilgio Brėškinas prasideda ties Drūlėnais, teka į šiaurės vakarus Žaidelių rytiniu pakraščiu, vėliau ties Laičiais įteka į Žvikę 3,9 km nuo jos žiočių.

Upėvardis kildinimas nuo *brėkšti* („aušti, švisti“), *brėška* („švitimas, aušimas“) ir, matyt, turi bendresnę šviesėjimo reikšmę (plg.  „švytėti, spindėti“).

## Šaltiniai
Kvantinė optika

**Kvantinė optika** – optikos sritis, nagrinėjanti reiškinius, kuriuose pasireiškia šviesos kvantinės savybės. Prie tokių reiškinių priskiriami: šiluminis spinduliavimas, fotoefektas, Komptono efektas, Ramano efektas, fotocheminiai procesai, priverstinis spinduliavimas (lazerių fizikos reiškiniai) ir t. t.

Kvantinė optika yra bendresnis fizikos teorijos artinys nei klasikinė optika su jos artiniais: geometrinė optika, bangų optika bei elektrodinamika. Pagrindinis šio artinio uždavinys yra šviesos sąveikos su medžiaga aprašymas, kuriame tiksliai atsižvelgiama į kvantinės sąveikaujančių objektų savybes. Šis artinys taip pat taikomas aprašant šviesos sklidimą tokiomis specifinėmis sąlygomis, kaip, pavyzdžiui, šviesos, kurios intensyvumas artimas vakuumo pramušimo slenksčiui, virsmas dalelių ir antidalelių poromis. Tam, kad tokie uždaviniai būtų aprašyti yra būtina ir medžiagą (įvairios sklidimo terpes, tarp jų ir vakuumą), ir pačią šviesą nagrinėti vien tik kvantinės mechanikos postulatų pagalba. Tačiau toks aprašymo būdas yra sudėtingas, todėl yra taikomas supaprastinimas, leidžiantis vieną iš objektų nagrinėti kaip paklūstantį klasikinės optikos dėsniams. Pavyzdžiui, modeliuojant lazerio veiką, yra kvantuojamos tik aktyviosios terpės atomų arba molekulių būsenos, tačiau optinis rezonatorius lieka klasikinis. Toks supaprastinimas turi prasmę tik tol, kol optinio rezonatoriaus ilgis yra didesnis už šviesos bangos ilgį.

Kvantinė optika remiasi šviesos dvilypumo principu: šviesa yra ne tik elektromagnetinė banga, bet kartu šviesos dalelių, vadinamų fotonais, srautas. Šios dalelės, kaip visos elementariosios dalelės, yra aprašomos banginėmis funkcijomis. Kiekvienas šviesos srauto fotonas neša energijos kvantą *hf*, kur *h* yra Planko konstanta, o *f* - šviesos bangos dažnis.

Šviesos kvantavimo idėją pirmasis 1899 m. iškėlė Maksas Plankas. Remiantis šia idėja Albertas Einšteinas 1905 m. paaiškino fotoefektą.
Kolonijos departamentas

**Kolonijos departamentas** () – departamentas pietvakarių Urugvajuje, tarp Urugvajaus ir Paranos upių. Administracinis centras – Kolonija del Sakramentas.

## Geografija
Departamentas išsidėstęs La Platos žemumoje, užliejamoje potvynių metu Paranos baseino upių (Rosarijo, San Chuano, Viboraso, Kufrės). Vyrauja drėgnosios pampos. Departamentui priklauso dvi mažos salelės La Platoje – Sa Gabrielis ir Faraljonas.

Klimatas drėgnas ir šiltas. Vidutinė metinė oro temperatūra 17-18&nbsp;°C, metinis kritulių kiekis >1000 mm. Vyrauja žolinė augalija, eukaliptų, ombu, pušų, fikusų, gluosnių, algarobų medžiai.

## Ekonomika
Verčiamasi gyvulininkyste (bei pienininkyste – sūrių, jogurtų, karamelinio kremo gamyba). Bitininkystė. Auginami kukurūzai, saulėgrąžos, linai, miežiai, linai, vaisiai.

## Didžiausi miestai
* Kolonija del Sakramentas – 21,7 tūkst. (2004 m.)
* Karmelas – 16,6
* Chuan Lakasė – 13,0
* Nueva Helvesija – 9,6
* Rosarijas – 9,4
* Nueva Palmira – 8,4

## Šaltiniai
Galvanometras

**Galvanometras** – prietaisas, jaučiantis nuolatinę srovę pagal jos magnetinį veikimą. Pavadintas italų fiziko ir fiziologo Luigi Galvani  (1737–1798) vardu, prisimenant jo tyrimus, kuriuose, elektra sužadinti, susitraukdavo varlės raumenys. Paties galvanometro veikimo principas su tuo neturi nieko bendro.

Paprasčiausias galvanometras yra kompasas, padėtas šalia laido ir tiesiogiai rodantis, ar laidu teka srovė. Tokį galvanometrą pirmą kartą  1820 m. pademonstravo Johann Schweigger Halės-Vitenbergo universitete. Jis dar buvo vadinamas „daugintuvu“, nes jautrumas padidėdavo apsukant laidą apie kompasą daugiau nei vieną kartą. 1901 m. Willem Einthoven sukonstravo galvanometrą, kurio jautrumo pakako pirmosioms elektrokardiogramoms. Galvanometras buvo naudojamas ir impulsų trukmei matuoti (rodyklės atsilenkimo kampas priklauso nuo impulso trukmės). Smegenų aktyvumą registruojantys galvanometrai 1921 m. bandyti kaip melo detektoriai (nesėkmingai).

Judamosios ritės galvanometruose panaudojama jėga, veikianti srovę magnetiniame lauke.

## Panaudojimas

Galvanometrą galima naudoti elektros srovei ir įtampai matuoti.

* Galvanometras, sujungtas nuosekliai su didelės varžos rezistoriumi ir įjungtas tarp dviejų grandinės taškų, tampa prietaisu įtampai matuoti. Tam tikra įtampa sukelia srovę, kurią rodo per visą skalę nukrypusi rodyklė. Jeigu reikia išmatuoti didesnę įtampą, prie galvanometro nuosekliai prijungiama priešvaržė.
* Galvanometras, sujungtas lygiagrečiai su mažos varžos rezistoriumi, tampa ampermetru, nes ampermetro varža turi būti nykstamai maža. Jeigu reikia matuoti stipresnę srovę, lygiagrečiai prie ampermetro prijungiamas šuntas.

## Šaltiniai
Žemės Draugai

**Žemės Draugai** (, FoEI) – daugiau nei 70-ies pasaulio šalių aplinkosaugos organizacijas vienijantis tinklas. Kilo iš 1969 m. San Fransiske David Brower įkurtos organizacijos *Friends of the Earth*.

Žemės Draugų būstinė įsikūrusi Amsterdame.

## Istorija

Pirmąją *Friends of the Earth* organizaciją įkūrė aplinkosaugos aktyvistas David Brower 1969 m. San Fransiske. Kitais metais susikūrė padaliniai Didžiojoje Britanijoje ir Prancūzijoje, o 1971 m. – Švedijoje. Tais pačiais metais visų keturių valstybių atstovai įsteigė federaciją *Friends of the Earth International*. Vėliau tinklas plėtėsi, apjungdamas panašias vertybes turinčias aplinkosaugines organizacijas įvairiose šalyse, ir šiuo metu vienija aktyvistus iš 77 valstybių bei turi apie 2 milionus palaikytojų.

## Struktūra

FoEI veikia kaip atskirų NVO federacija, koordinuoja jų veiklą, inicijuoja bendromis jėgomis vykdomas tarptautines akcijas. Nemažai FoEI priklausančių NVO vadinasi *Žemės draugai* vietine kalba, tačiau gali naudoti ir kitokius pavadinimus. Kiekviena FoEI narė veikia savarankiškai, tačiau sutinka laikytis bendrų vertybių, veiklos principų.

## Veikla

Pagrindiniai FoEI veiklos prioritetai:
* Klimato kaita
* Korporacijų poveikis aplinkai
* Genetiškai modifikuoti organizmai
* Miškų apsauga
* Viešieji finansai
* Prekyba ir jos įtaka aplinkai

Taip kreipia dėmesį į dykumėjimo, Antarkties, vandens taršos, kasybos, atominės energetikos problemas.

Siekiant tikslų įgyvendinimo naudojami įvairūs būdai: lobizmas, boikotai, švietimas ir kita.

## Finansavimas

FoEI finansuojama iš savanoriškų narių įnašų, paramos teikiamos individualių asmenų, kompanijų, valstybės. Kiekviena FoEI priklausanti NVO finansavimą administruoja savarankiškai.

## Nariai

FoEI turi narių daugelyje pasaulio valstybių. Kai kurie pavyzdžiai:

* Friends of the Earth Australia (Australija)
* Friends of the Earth Europe (Europa)
* WALHI (Indonezija)
* FoE Japan (Japonija)
* Lietuvos žaliųjų judėjimas (Lietuva)
* Norges Naturvernforbund (Norvegija)
* Les Amis de la Terre France (Prancūzija)
* Priatelia Zeme Slovensko (Slovakija)
* Bund für Umwelt und Naturschutz Deutschland (Vokietija)

## Šaltiniai

## Nuorodos
* Oficialus puslapis
Lavaljechos departamentas

**Lavaljechos departamentas** () – departamentas pietryčių Urugvajuje. Administracinis centras – Minas.

## Geografija
Departamente būdingos iš kristalinių uolienų sudarytos peepleninės lygumos, su metamorfinių ir vulkaninių uolienų dariniais – vadinamais Minaso aukštumomis. Upės priklauso Santa Lusijos ir Seboljati baseinams. Vidutinė metinė oro temperatūra apie 17&nbsp;°C, kritulių kiekis – 1000 mm.

## Ekonomika
Verčiamasi daugiausia gyvulininkyste. Smėlio, žvyro, dolomito, marmuro, klinčių gavyba. Auginami kukurūzai, vynuogės, saulėgrąžos, linai, miežiai, linai, vaisiai.

## Didžiausi miestai
* Minas – 37,9 tūkst. (2004 m.)
* Chose Pedro Varela – 5,3
* Solis de Mataochas – 2,7

## Šaltiniai